Source: https://revista22.ro/actualitate-interna/admiterea-la-inm-asumarea-pe-oug-51-si-pe-oug-114-in-dezbatere-la-curtea-constitutionala
Timestamp: 2020-02-28 14:58:15+00:00
Document Index: 27369194

Matched Legal Cases: ['CCR ', 'CCR ', 'CCR ', 'CCR ', 'CCR ', 'ccr ']

Admiterea la INM, asumarea pe OUG 51 și pe OUG 114, în dezbatere la Curtea Constituțională | Revista 22 GDPR
CCR dezbate sesizările de neconstituționalitate ale PSD referitoare la admiterea la INM și pe cele privind asumarea răspunderii pentru modificările la OUG 114 și OUG 51.
CCR dezbate, miercuri, sesizarea de neconstituționalitate a PSD pe legea privind măsurile aplicabile în 2020 referitoare la concursul de admitere la Institutul Național al Magistraturii. Social-democrații acuză că prevederile din lege „ar putea genera "grave distorsiuni în funcționarea justiției.
„Obiecția de neconstituționalitate a prevederilor Legii privind unele măsuri aplicabile în anul 2020 referitoare la concursul de admitere la Institutul Național al Magistraturii, formarea profesională inițială a judecătorilor și procurorilor, examenul de absolvire a Institutului Național al Magistraturii, stagiul și examenul de capacitate al judecătorilor și procurorilor stagiari, obiecție formulată de deputați aparținând Grupului parlamentar al Partidului Social Democrat”, prevede un punct aflat pe ordinea de zi a ședinței CCR de miercuri.
PSD a depus la CCR, în luna decembrie, sesizarea pe legea privind măsurile aplicabile în 2020 referitoare la concursul de admitere la Institutul Național al Magistraturii. Social-democrații spus că e un demers "nejustificat și excesiv" al Guvernului care ar putea genera "grave distorsiuni în funcționarea justiției".
De asemenea, deputații PSD notează că proiectul de lege încalcă "în mod flagrant" dispozițiile articolului 2 alineatul 1 din Constituție care stabilesc că “suveranitatea națională aparține poporului român, care o exercită prin organele sale reprezentative, constituite prin alegeri libere, periodice și corecte, precum și prin referendum".
Sesizarea PSD pe proiectul asumat de Guvern privind abrogarea OUG51
Curtea Constituțională discută, miercuri, sesizarea PSD privind neconstituționalitatea proiectului de lege pentru abrogarea OUG 51, prin care se modifică și completează unele acte normative în domeniul transportului de persoane, proiect asumat de Guvern în luna decembrie.
PSD a sesizat în luna decembrie, la CCR, neconstituționalitatea adoptării legii pentru modificarea şi completarea unor acte normative în domeniul transportului de persoane prin angajarea răspunderii Guvernului.
Aceștia susțin, totodată, că angajarea răspunderii Guvernului asupra unui proiect de lege reprezintă "o soluţie extremă", la care poate recurge Executivul atunci când, pentru adoptarea într-un timp scurt a proiectului, nici procedura de urgenţă şi nici procedura ordonanţelor de urgenţă nu mai pot da rezultatele dorite.
Sesizarea PSD privind angajarea răspunderii de către Guvern pe OUG 114
Curtea Constituțională dezbate, miercuri, sesizarea de neconstituționalitate formulată de PSD privind angajarea răspunderii de către Guvern pe proiectul de modificare a OUG 114.
„Obiecția de neconstituționalitate a Legii privind unele măsuri fiscal-bugetare și pentru modificarea și completarea unor acte normative, obiecție formulată de deputați aparținând Grupului parlamentar al Partidului Social Democrat”, prevede un punct aflat pe ordinea de zi a ședinței CCR de miercuri.
PSD a sesizat CCR, în luna decembrie, în legătură cu modificarea OUG 114 pe care și-a asumat Guvernul răspunderea. Textul face referire atât la forma proiectului, respectiv faptul că există deja un proiect în Parlament cu același obiect, cât și la fond - interzicerea cumulului pensiei cu salariul.
De asemenea, PSD face apel, în sesizarea de neconstituționalitate, la o decizie anterioară a CCR care arată că "nicio dispoziție constituțională nu împiedică legiuitorul sa suprime cumulul pensiei cu salariul, cu condiția ca o asemenea măsură sa se aplice în mod egal pentru toți cetățenii".
Totodată, autorii sesizării susțin că angajarea răspunderii de către Executiv poate fi făcută asupra unui singur domeniu de reglementare. Partidul arată că proiectul conține "modificări și completări a peste 25 de acte normative".
ccr sesizari psd admitere inm oug 51 OUG 114